吳中苦雨因書一百韻寄魯望
作者：皮日休
朝代：唐

paragraphs: 全吳臨巨溟，百里到滬瀆。
海物競駢羅，水怪爭滲漉。
狂蜃吐其氣，千尋勃然蹙。
一刷半天墨，架爲欹危屋。
怒鯨瞪相向，吹浪山轂轂。
倏忽腥杳冥，須臾坼崖谷。
帝命有嚴程，慈物有潛伏。
噓之爲玄雲，彌亙千萬幅。
直拔倚天劒，又建橫海纛。
化之爲暴雨，潨潨射平陸。
如將月窟寫，似把天河撲。
著樹勝戟支，中人過箭鏃。
龍光倏閃照，虯角搊琤觸。
此時一千里，平下天台瀑。
雷公恣其志，䃸磹裂電目。
蹋破霹靂車，折却三四輻。
雨工避罪者，必在蚊睫宿。
狂發鏗訇音，不得懈怠僇。
頃刻勢稍止，尚自傾蔌蔌。
不敢履洿處，恐蹋爛地軸。
自爾凡十日，茫然晦林麓。
只是遇滂沱，少曾逢霢霂。
伊余之廨宇，古製拙卜築。
頹檐倒菌黃，破砌頑莎綠。
只有方丈居，其中蹐且跼。
朽處或似醉，漏時又如沃。
階前平汎濫，牆下起趢趚。
唯堪著籉笠，復可乘𦨧宿。
雞犬竝淋漓，兒童但咿噢。
勃勃生濕氣，人人牢於鋦。
鬚眉漬將斷，肝膈蒸欲熟。
當庭死蘭芷，四垣盛薋菉。
解帙展斷書，拂牀安壞櫝。
跳梁老蛙黽，直向牀前浴。
蹲前但相聒，似把白丁辱。
空廚方欲炊，漬米未離䉛。
薪蒸濕不著，白晝須然燭。
汙萊既已濘，買魚不獲䱙。
竟未成麥饘，安能得粱肉。
更有陸先生，荒林抱窮蹙。
壞宅四五舍，病篠三兩束。
蓋檐低礙首，蘚地滑澾足。
注欲透承塵，濕難庇廚簏。
低摧在圭竇，索漠拋偏裻。
手指既已胼，肌膚亦將瘯。
一苞勢欲陊，將撐乏寸木。
盡日欠束薪，經時無寸粟。
[螔]蝓將入甑，蟚蜞已臨鍑。
嬌兒未十歲，枵然自啼哭。
一錢買粔籹，數里走病僕。
破碎舊鶴籠，狼籍晚蠶蔟。
千卷素書外，此外無餘蓄。
著處紵衣裂，戴次紗帽醭。
惡陰潛過午，未及烹葵菽。
吳中銅臭戶，七萬沸如臛。
嗇止甘蟹䱬，侈唯僭車服。
皆希尉吏旨，盡怕里胥錄。
低眉事庸奴，開顏納金玉。
唯到陸先生，不能分一斛。
先生之志氣，薄漢如鴻鵠。
遇善必擎跽，見才輒馳逐。
廉不受一芥，其餘安可黷。
如何鄉里輩，見之乃蝟縮。
粵予苦心者，師仰但踖踧。
受易既可注，請玄又堪卜。
百家皆搜蕩，六藝盡飜覆。
似餒見太牢，如迷遇華燭。
半年得酬唱，一日屢往復。
三秀間稂莠，九成雜巴濮。
奔命既不暇，乞降但相續。
吟詩口吻噅，把筆指節瘃。
君才既不窮，吾道由是篤。
所益諒弘多，厥交過親族。
相逢似丹漆，相望如朓肭。
論業敢並驅，量分合繼躅。
相違始兩日，忡忡想華縟。
出門泥漫漶，恨無直轅輦。
十錢賃一輪，逢上鳴斛觫。
赤脚枕書帙，訪予穿詰曲。
入門且抵掌，大噱時碌碌。
茲淋既浹旬，無乃害九穀。
予惟餓不死，得非道之福。
手中捉詩卷，語快還共讀。
解帶似歸來，脫巾若沐浴。
疎如松間篁，野甚麋對鹿。
行譚弄書籤，臥話枕棊局。
呼童具盤餐，擫衣換雞鶩。
或蒸一升麻，或煠兩把菊。
用以閱幽奇，豈能資口腹。
十分煎臯盧，半榼挽醽醁。
高談繄無盡，晝漏何太促。
我公大司諫，一切從民欲。
梅潤侵束杖，和氣生空獄。
而民當斯時，不覺有煩溽。
念澇爲之災，拜神再三告。
太陰霍然收，天地一澄肅。
燔炙既芬芬，威儀乃毣毣。
須權元化柄，用拯中夏酷。
我願薦先生，左右輔司牧。
茲雨何足云，唯思舉顏歜。